作者：卫元卿
词牌/韵律：齐天乐

paragraphs: 藕花洲上芙蓉楫，羞郎故移深处。
弄影萍开，搴香袖罥，鸂鶒双双飞去。
垂鞭笑顾。
问住否横塘，试窥帘户。
妙舞妍歌，甚时相见定相许。
归来憔悴锦帐，久尘金犊幰，连娟黛眉颦妩。
扇底红铅，愁痕暗渍，消得腰支如杵。
鸾弦解语。
镇明月西南，拌人凄楚。
闷拾杨花，等闲春又负。